B4-0034, 0035, 0036, 0037, 0038, 0039 ja 0041/97

Päätöslauselma Serbiasta

Euroopan parlamentti, joka

- ottaa huomioon aikaisemmat päätöslauselmansa entisen Jugoslavian tilanteesta,

- ottaa huomioon neuvoston 9. tammikuuta 1997 Jugoslavian liittotasavallan tilanteesta antaman julkilausuman,

- ottaa huomioon tapaamisensa Serbian opposition edustajien kanssa lokakuussa 1996,

A. pitää myönteisenä Espanjan pääministerin Felipe Gonzalezin johtaman Etyjin erikoisvaltuuskunnan raporttia Serbiassa 17. marraskuuta 1996 pidetyistä paikallisvaaleista,

B. pitää arvossa laajojen väestönosien Belgradissa ja muissa Serbian kaupungeissa osoittamaa päättäväisyyttä heidän vaatiessaan täysin rauhanomaisesti, väkivaltaa käyttämättä Serbian hallitusta tunnustamaan paikallisvaalien todelliset tulokset ja jatkamaan Serbian valtion demokratisoimista,

C. ottaa huomioon, että Serbian viranomaiset yrittivät aluksi ilmeisen menestyksekkäästi painostaa oikeuslaitoksen edustajia mitätöidäkseen opposition voiton,

D. ottaa huomioon, että Jugoslavian liittotasavallan turvallisuusjoukot ovat toistaiseksi suhtautuneet maltillisesti kansalaisten laajaan, rauhanomaiseen vastarintaan,

E. panee merkille, että Jugoslavian liittotasavallan ja Euroopan unionin välisten suhteiden paranemisen edellytyksenä on, että Etyjin raporttiin sisältyneitä suosituksia noudatetaan kaikin puolin ja että ryhdytään konkreettisiin toimenpiteisiin vaalijärjestelmän, lehdistön vapauden ja oikeusjärjestelmän riippumattomuuden parantamiseksi,

F. korostaa, että komission ja neuvoston sekä Euroopan unionin jäsenvaltioiden olisi annettava täysi tukensa Jugoslavian liittotasavallan instituutioiden demokratisoinnille ja kansalaisyhteiskunnan lujittamiselle riippumatta tulevaisuudessa vallassa olevista viranomaisista;

1. Osoittaa kunnioitustaan ja tukee lämpimästi Belgradin ja muiden Serbian kaupunkien asukkaiden suurta päättäväisyyttä heidän toimiessaan rauhanomaisesti maansa demokratisoitumisen loppuun saattamiseksi;

2. Tukee kaikin puolin ja varauksetta Etyjin erikoisvaltuuskunnan Serbian 17. marraskuuta 1996 pidettyjä paikallisvaaleja koskevaa raporttia ja kehottaa Serbian viranomaisia noudattamaan viipymättä tähän raporttiin sisältyviä suosituksia;

3. Kehottaa neuvostoa korostamaan, kuinka tärkeänä se pitää sitä, että Serbian hallitus toimii Etyjin raporttiin sisältyvien johtopäätösten mukaisesti, lähettämällä erityisen troikan jäsenvaltioita edustavan valtuuskunnan Belgradiin kertomaan asiasta ja olemaan yhteydessä opposition kanssa;

4. Kehottaa komissiota, neuvostoa ja jäsenvaltioita pidättymään kaikenlaisista Euroopan unionin ja sen jäsenvaltioiden ja Jugoslavian liittotasavallan välisten suhteiden parantamista koskevista keskusteluista, kunnes Etyjin suositusten toteuttamiseksi ja Serbian poliittisen järjestelmän demokratisoitumisen jatkamiseksi on ryhdytty konkreettisiin toimenpiteisiin;

5. Kehottaa komissiota, neuvostoa ja jäsenvaltioita lisäksi olemaan lähettämättä kaupallisia valtuuskuntia Jugoslavian tasavaltaan tai myöntämään minkäänlaisia taloudellisia tai kaupallisia etuja maalle niin kauan kuin Etyjin suositusten toimeen panemiseksi ja Serbian poliittisen järjestelmän demokratisoimiseksi ei ole ryhdytty konkreettisiin toimenpiteisiin; kehottaa komissiota, neuvostoa ja jäsenvaltioita toimimaan vastaavasti kansainvälisen valuuttarahaston IMF:n ja Maailmanpankin johtoelimissä Jugoslavian liittotasavallan ulkomaanvelan uudelleenjärjestelyä koskevissa asioissa;

6. Muistuttaa neuvostoa, komissiota ja Serbian viranomaisia siitä, että Daytonin sopimuksen lopullisena päämääränä on oikeusjärjestyksen, demokratian ja ihmisoikeuksien kunnioituksen toteutuminen koko entisessä Jugoslaviassa, mukaan lukien Kosovon autonomian palauttaminen ja kaikinpuolinen yhteistyö entisen Jugoslavian kansainvälisen sotarikostuomioistuimen kanssa;

7. Kehottaa komissiota ja neuvostoa tukemaan kaikin puolin Jugoslavian liittotasavallan demokratisoitumista ja kansalaisyhteiskunnan lujittamista erityisesti tukemalla entistä enemmän maan riippumatonta tiedonvälitystä;

8. Kehottaa Belgradin hallitusta poistamaan kaikki sellaisia ulkomaisia toimittajia ja politiikkoja koskevat rajoitukset, jotka haluavat vierailla Belgradissa tilannetta arvioidakseen, myöntämällä kaikki tarvittavat viisumit;

9. Kehottaa puhemiehistöään lähettämään Jugoslavian liittotasavaltaan väliaikaisen tutkintavaltuuskunnan, joka raportoi mahdollisimman pian parlamentin ulko- ja turvallisuusasiain sekä puolustuspolitiikan valiokunnalle sekä täysistunnolle;

10. Kehottaa puhemiestään välittämään tämän päätöslauselman komissiolle, neuvostolle sekä jäsenvaltioiden ja Jugoslavian liittotasavallan parlamenteille ja hallituksille.